Igualtat presenta dos campanyes educatives contra el sexisme i la violència de gènere
16 de desembre 2020

![](/media/awwlwzc1/82-img_3138_cuerpo.jpg)  
  

La Delegació d'Igualtat de l'Ajuntament de Sagunt ha presentat ds campanyes educatives contra el sexisme i la violència de gènere. D'una banda, 'El sexisme no és un joc' per a qüestionar els estereotips sexistes que recauen en els joguets, i per una altra, un programa de coeducació dirigit als centres de primària amb dos apartats: 'La caixa de gènere' i la 'Guia de patis educatius'.

Com en anys anteriors en estes dates, Igualtat torna a presentar, en esta ocasió amb el nom 'El sexisme no és un joc', una campanya per a qüestionar els estereotips sexistes que recauen en els joguets i la càrrega simbòlica dels jocs tradicionalment adjudicats en funció del sexe. Serà en línia i es difondrà en els centres educatius de primària i per les xarxes socials.

 ![](/media/e2zjun1d/75-img_3207_cuerpo.jpg)

Segons informen des d'este departament municipal, amb este projecte es pretén trencar amb els estereotips sexistes que condicionen els xiquets i xiquetes a uns determinats jocs, ja que estos poden ser una ferramenta privilegiada per a avançar en la superació d'estos estereotips presents encara en la nostra societat. La reproducció de conceptes sexistes a través dels joguets impedixen el ple desenvolupament dels xiquets i xiquetes. Per això, és necessari que les persones adultes promoguen l'educació en els valors de la igualtat de gènere per a facilitar que tant xiquets com xiquetes puguen desenvolupar tot el seu potencial en qualsevol àmbit de la vida, respectant les diferències i no caient en discriminacions per raó de gènere.

Esta campanya és finançada a càrrec dels crèdits rebuts del Ministeri d’Igualtat, a través de la Secretaria d'Estat d'Igualtat i contra la Violència de Gènere, per a desenvolupar les mesures recollides en el Pacte d'Estat Contra la Violència de Gènere.

 ![](/media/xr0kwe4m/75-img_3213_cuerpo.jpg)

**La Caixa de Gènere i la Guia de patis educatius**

A causa de la pandèmia, enguany no s'ha pogut oferir de manera presencial el programa de coeducació dirigit als centres de primària i s'ha optat per preparar diversos materials que es repartiran en els centres a partir de gener.

La Caixa de Gènere és un projecte dirigit a sensibilitzar i intervindre activament en la prevenció de la violència de gènere des dels centres educatius d'infantil i primària. És un conjunt d'estratègies i recursos coeducatius, organitzats per nivells educatius i objectius, que facilitaran al professorat treballar amb perspectiva de gènere a les aules. Esta recopilació de recursos pretén fer més fàcil a la comunitat educativa la inserció en el currículum del seu alumnat les competències destinades a aconseguir la igualtat i equitat entre xiquets i xiquetes i combatre de manera activa les desigualtats que actuen com a germen de la violència de gènere.​

 ![](/media/5dknla1y/82-img_3136_cuerpo.jpg)

L'alcalde de Sagunt i regidor d'Igualtat, Darío Moreno, ha destacat la importància que té que les noves generacions aprenguen la igualtat entre hòmens i dones des del principi, «**per aquest motiu, aquesta Caixa de gènere incorpora tota una sèrie d'activitats per a treballar en els centres educatius, amb els més xicotets perquè aprenguen eixa igualtat tan necessària per a erradicar la violència de gènere. Parlarem de dones en la història, en la ciència, de diferents aspectes que puguen resultar d'interés per a les noves generacions, però que incorporen sempre aquesta perspectiva feminista, aquesta perspectiva d'igualtat**». L'alcalde ha afegit que es tracta d'un xicotet acte en un any en què la pandèmia ha impossibilitat les activitats d'Igualtat en els centres educatius, «**però consideràvem que era important que cada centre tinguera eixes eines essencials per a continuar cap a la meta final que és la igualtat plena entre homes i done**s».

La Guia de patis educatius és una guia dirigida a la comunitat educativa que li proporcionarà les ferramentes necessàries per a analitzar si el pati del seu centre escolar està dissenyat tenint en compte la igualtat o la discriminació, si és inclusiu o exclusiu, i si està pensat perquè hi jugue una minoria o per a la majoria. La intenció d'esta proposta és facilitar a la comunitat educativa la tasca de construir espais de jocs basats en la igualtat, elaborant una proposta pedagògica per a convertir el pati en un espai educatiu amb una mirada coeducativa i inclusiva.

Estos dos projectes, la Caixa i la Guia, estan subvencionats per la Diputació de València, per estar Sagunt adherida a la Xarxa de Municipis Protegits contra la Violència de Gènere. 

![](/media/kxxhxnp2/82-img_3135_cuerpo.jpg)  
  
  

​

*   [](http://www.facebook.com/sharer.php?u=https://aytosagunto.es/va/actualitat/igualtat-presenta-dos-campanyes-educatives-contra-el-sexisme-i-la-violencia-de-genere/ "Facebook")
*   [](http://twitter.com/share?url=https://aytosagunto.es/va/actualitat/igualtat-presenta-dos-campanyes-educatives-contra-el-sexisme-i-la-violencia-de-genere/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/igualtat-presenta-dos-campanyes-educatives-contra-el-sexisme-i-la-violencia-de-genere/ "Linked In")
*   [](mailto:?body=https://aytosagunto.es/va/actualitat/igualtat-presenta-dos-campanyes-educatives-contra-el-sexisme-i-la-violencia-de-genere/)